Helge Adam Møller (KF), 2004-03-26:
Jeg har været retspolitisk ordfører i rigtig mange år, 12-14 år efterhånden, og jeg må indrømme, at jeg har haft det bedre i de sidste 2½ år end de første 10 år, og det er
Det her forslag er jo et fantastisk godt forslag, for jeg er ikke et sekund i tvivl om, at det vil medvirke til, at der bliver færre, der bruger narkotika i fremtiden.
Man styrker indsatsen mod indsmugling af narkotika i fængslerne, ved at der bl.a. bliver adgang til udvidet urinprøvekontrol og udvidet kontrol af, om folk tager anabolske steroider og andet.
Når man ser det i sammenhæng med det andet forslag, der kom for nogen tid siden, om flere hashhunde, øget kontrol osv., så må vi jo konstatere, i hvert fald vi, der har siddet i Retsudvalget i mange år, at det har der været behov for i ufattelig mange år, men der har desværre ikke været en regering eller en minister, der har turdet gøre det, der var nødvendigt.
Alle, der har besøgt de danske fængsler, ved jo, at i ethvert lukket fængsel er det lettere at skaffe stoffer, både de såkaldt bløde stoffer og de hårde stoffer, end det er i Københavns centrum, og der er det såmænd ikke så svært. Så det er da godt.
Det er jo fuldstændig urimeligt, at der kommer flere narkomaner ud af fængslerne end ind i fængslerne.
Så tak for det, fru justitsminister.
Den anden del i det her er, at man øger indsatsen mod de pushere, narkohandlende banditter, Hells Angels og andre samt deres proselytter, som arbejder i det, man kalder festmiljøer - det er nok sådan et miljø, som vi hører ude på den anden side af Borgens mure i øjeblikket - og på diskoteker og andre steder, således at de, der dér prøver at prakke unge mennesker ecstasy og hash og andre stoffer på, nu som absolut hovedregel får en fængselsstraf, og den fængselsstraf bliver forlænget med en tredjedel i forhold til hidtil.
Det gælder også dem, der uddeler gratis vareprøver.
Kan man næsten tænke sig noget mere modbydeligt end den slags
mennesker, som tjener millioner og atter millioner på at udnytte andre mennesker, og hvor en del af de mennesker, de udnytter, ender som de narkomaner, vi ser rundtomkring, som er på sprøjten, og som må overleve ved hjælp af at sprøjte sig selv mange gange om dagen eller ved prostitution eller andet?
Det er der altså nogle, der tjener penge på, og der ser vi også, at det nu skal have betydelig hårdere konsekvenser for dem.
Det har jeg det også meget, meget godt med.
Jeg undrer mig over - det indrømmer jeg blankt - at der er nogen partier i Folketinget, der kan have en sådan holdning, at de ikke synes, det er rimeligt, men det er jo selvfølgelig deres problem, det må de forsvare over for forældrene til de unge, som bliver lokket til at tage ecstasy og hash ved at få det tilbudt gratis allerede i 14-15-års-alderen.
Så til den tredje ting, som er, at der nu, og det er også godt og tiltrængt, gives en bøde som den absolutte hovedregel, når man besidder hash eller ecstasy eller tilsvarende, uanset om det er ½ g eller 2 g, og uanset om det er til eget forbrug eller ej.
Det har jo i virkeligheden været helt grotesk, at man klart og tydeligt gennem mange år har fastsat i loven, at det er kriminelt at ryge hash, og alligevel har sagt til et antal personer, der gør det: Ja ja, det må I ikke, men der sker ikke mere.
Og næste gang de gjorde det: Ja ja, det må I ikke. Det er jo i virkeligheden den samme slaphed, vi også har haft over for unge kriminelle i mange år, at de fik tiltalefrafald efter tiltalefrafald efter tiltalefrafald.
Vi husker sikkert alle sammen den 16-årige knægt, jeg har omtalt nogle gange fra denne talerstol, som ved biltyveri nr. 77 kom i fængsel; de første 76 gange havde han kun fået advarsler.
Det er jo det samme med det her.
Her siger man nu: I skal være klar over, at første gang falder fars hammer; den falder ikke særlig alvorligt, men I eller jeres forældre kommer til at betale en bøde på 500 kr. Jeg er fuldstændig overbevist om ligesom politiforbundet, der jo har skrevet det i sit høringssvar, at det er et godt og et klart signal om, at enhver form for misbrug af euforiserende stoffer straffes, og det er langt bedre end den nuværende regel, hvor man bare tildeler en advarsel.
Det kan ikke længere anses for tilstrækkeligt.
Det er altså bl.a. de 10.552 betjente, som til daglig går ude i de her miljøer, der udtaler det.
Jeg synes også, det var dejligt at se en 16-årig ung mand på tv i går, som udtalte, da han blev spurgt om det her: Ja, jeg indrømmer blankt, at det vil gøre, at jeg vil overveje adskillige gange, om jeg virkelig vil gøre det her i fremtiden og risikere den sanktion, og at mine forældre får det at vide.
Det er jo formålet med det hele: at stoppe nogle, som er på vej ud et galt sted, og det tror jeg det store flertal af alle danske forældre takker justitsministeren og flertallet i Folketinget for.
Jeg vil godt takke ministeren.